VEGA præsenterer **Gents balancerer pastelfarvet 80’er-romantik med synthpoppet croone i VEGA**

*Den 3. december indtager den københavnske duo scenen i Lille VEGA med catchy, underspillede 80’er-pop, der balancerer ubesværet på grænsen til det kitschede.*

Selvom duoen [Gents](https://www.facebook.com/musicforgents/?fref=ts) har navngivet deres debut-ep *Embrace The Future,* er det snarere fortiden end fremtiden, som de to unge musikere omfavner. Med udgangspunkt i en fælles kærlighed til 80’ernes synthpop begyndte de to venner Niels Fejrskov Juhl og Theis Vesterløkke at lege med trommemaskiner, Elvis-fraseringer og gennemført 80’er-æstetik.

Adskillige jam-sessions senere kom de frem til den lyd, som er blevet Gents’ varemærke; underspillet, naivistisk synthpop med en croonet barytonvokal i front.

**Bittersød ungdomsnostalgi**

I februar udkom den første single [“Young Again”](https://www.youtube.com/watch?v=xicnZ_IIkWo) med sine filmiske keyboard-flader, Niels Fejrskov Juhls dragende baryton og det bittersøde matra *“yes, you will be young again”.*

Nummeret satte gang i sammenligninger med amerikanske Future Islands og banede vejen for debut-ep’en *Embrace The Future*:

*“Københavnske Gents’ synthglade og 80’er-hørmende fernis er måske, måske ikke ment i ironi, men det er denne ep’s kvalitet uvedkommende. D’herrer kan nemlig skrive popsange med hooks og hjerteblod, så man helt glemmer indpakningen,”* skrev [Soundvenue](http://soundvenue.com/musik/2015/12/danske-gents-80er-hoermende-debut-ep-er-et-inciterende-statement-176029) bl.a. om debuten.

Gents har netop smidt deres seneste synth-drøm på gaden. Nummeret [”Bonny”](https://www.youtube.com/watch?v=JVx3kNZr8eU) er et cover af [Prefab Sprout-hittet](https://www.youtube.com/watch?v=fWRgHVamt7g) fra 1988, som i Gents’ udgave bliver til en luftig sommerperle med hitpotentiale på enhver pastelfarvet palmestrand.

**Fakta om koncerten:**Gents (DK)

Lørdag den 3. december kl. 21.00

Lille VEGA, Enghavevej 40, 1674 Kbh. V

Billetpris: 110 kr. + gebyr

Billetsalg er startet via VEGAs hjemmeside og Ticketmaster.